இதுபோல் பல மென்பொருட்கள் வலையில் உலவுகின்றன. சரி, தொடங்கிய பிரச்சனைக்கு வருவோம். முரளியின் சொந்தபந்தங்களை தொடர்பிலும், நினைவிலும் வைப்பதற்கு தோதாக அதற்கும் ஒரு வலைமனை தொடங்கிவிட்டார்கள். அதன் பெயர் ஜீனி.காம் (www.geni.com). ஜீனீயாலாஜி என்ற கலைச்சொல்லின் வாமன வடிவம் தான் ஜீனி. அப்பா, அம்மா, அம்மம்மா, அம்மம்மாவின் அப்பா அம்மா, அப்பப்பா, அப்பப்பாவின் கொள்ளுத் தாத்தா, மாமியாரின் ஒர்ப்படியின் பெண் மற்றும் பையன் போன்று குடும்ப பந்துக்கள் அனைவரையும் ஒரே மரத்தின் கீழ் கொண்டுவரலாம். 'குடும்ப மரத்தை' (Family Tree) பேணிப் பாதுகாப்பது மிகவும் சுலபம் கூட. இப்போது எல்லோருக்கும் ஈமெயில் உள்ளது. ஒவ்வொருவருடைய ஈமெயில் முகவரியை அவர்கள் பெயருக்கு நேர் பதிந்து வைத்துவிட்டோமேயானால் வாழ்த்து அட்டையோ, அழைப்பிதழோ அரிதாகிக்கொண்டே வரும் இக்காலத்தில், ஜீனி.காமில் சென்று "யப்பா எம்பெண்ணுக்குக்கு வர்ற பத்தாம் தேதி காலையில ஏழரை ஒம்போது ராகுகாலம் கழிஞ்சு ஆயுட்ஷேமம் வச்சிருக்கேன். அவசியம் எல்லோரும் தம்பதி குழந்தை குட்டி சகிதமா தி.நகர் அயோத்யா மண்டபத்துக்கு வந்துடுங்க" என்று ஒரு ஈமெயில் ஜீனி மூலமாக தட்டி விட்டால் ஒரே சமயத்தில் அனைவரையும் தண்டம் சமர்ப்பித்து அழைத்து விடலாம்.